21 Jump Street er allerede inntatt på kino, og snart kommer sci-fi-kjenningene Total Recall og J udge Dredd i ny drakt - i rekken av minst 50 planlagte nyinnspillinger fra Hollywood de kommende årene. Dessuten rommer kinoåret 2012 en sjeldenhet med en norsk nyinnspilling av Reisen til julestjernen, der filmskaperne tar utgangspunkt i det originale teatermanuset fra 1924.
- En selvfølgelig forklaring er at det ikke finnes mange nok gode originalmanus, og at det er veldig trygt å satse på noe man vet har fungert før. Men en mer positiv forklaring er den at man ønsker å se en film gjennom samtidens filter, med et moderne filmspråk. Det blir som på teatret: Ibsen og Shakespeare må spilles igjen og igjen, og kan stadig sees på nytt med vår tids briller, sier norskprofessor Arne Engelstad ved Høgskolen i Vestfold.